# Misingi ya Biblia– Moduli ya Tano – Kwa nini Tusome Theologia ya Agano Jipya?

**Maswali ya Kujadili**

1. Je, jambo gani la muhimu zaidi umejifunza kwenye somo hili ama jambo ambalo hukulielewa vizuri kwenye somo hili?
2. Katika 2 Timotheo 2:15, mtume Paulo alionesha kwamba kuyaelewa Maandiko kunahitajika bidii. Unawezaje kudumisha hamasa katika jitihada zako za kuelewa Theolojia ya Agano Jipya?
3. Agano Jipya lawezaje kuwa na mamlaka kwako wakati haukuandikiwa wewe moja kwa moja? Kwa nini unashawishika kwamba Maandiko yanakuhusu wewe?
4. Mungu alichagua kuzalisha maneno ya Maandiko kupitia uvuvio katika mazingira halisi. Mtazamo huu unatusaidiaje katika kuthibitisha kwamba Maandiko ni ya kweli na ya kuaminika?
5. Zipi ni baadhi ya njia bayana unazoweza kuwasaidia na kuwatia moyo wengine kujifunza historia ya Agano Jipya?
6. Unapotafsiri na kutekeleza Agano Jipya, njia zipi waweza kutumia kushinda kutokuunganika kwa tamaduni kati ya zama zetu na enzi za Agano Jipya?
7. Waandishi wa Agano Jipya mara nyingi walitarajia wasomaji wao kudadavua makusudi yao yasiyo ya moja kwa moja. Hatua zipi waweza kuchukua ili kugundua maana zilizofichika za vifungu vya Agano Jipya katika hali zako?
8. Wawezaje kutetea kujitolea kwako kwa dhati kwenye umuhimu wa Biblia hata kama kuna mkatiko kati ya zama zetu na enzi za Agano Jipya.
9. Kwa namna gani kutambua mwendelezo na mkatiko kati ya leo na zama za Agano Jipya kunasaidia katika uinjilishaji? Toa mfano jinsi ambavyo unaweza kutumia mwendelezo na mikatiko hii kuinjilisha.

TAARIFA YA MAPITIO– UVUVIO: Kwa mujibu wa somo hili, maneno ya Mungu yana mamlaka na pia yanatujia kupitia watu wa Mungu ambao utu wao, historia na makusudio yao yanafunuliwa katika kifungu. Hii haiyafanyi maneno haya yapungukiwe mamlaka ama yasiwe maneno ya Mungu. Mungu hufanya kazi ndani yao kwa namna ambayo maneno yao – yaliyoumbwa na utu na uzoefu wao – pia ni maneno ambayo Mungu anataka kusema. Hii ni doktrini ya Biblia ya uvuvio. Hivyo ili kuelewa maana ya fungu la Maandiko, tunapaswa kuzingatia si tu madai ya moja kwa moja ya fungu lakini pia historia na imani za kitheolojia za mwandishi na vile yalivyoathiri alichoandika. Ni sharti pia tuzingatie makusudi ya mwandishi yaliyo wazi na yasiyowazi katika uandishi kama yalivyokusanywa katika kifungu. Hii yote inamaanisha kwamba kuelewa maana ya Maandiko ni vigumu kuliko watu wengi wanavyowaza.

UCHUNGUZI KIFANI: Kabla mke wangu na mimi hatujachumbiana nilikuwa barabarani nikitembelea makanisa kwa kipindi cha takriban mwezi mmoja. Tulikuwa tukiandikiana kila siku. Nilijua kuwa nitakaporudi nilikuwa nakwenda kumwomba nimuoe. Nilisoma kila barua aliyonitumia mara kadhaa. Si tu kwamba nilisoma barua zake kwa makini, si tu kwamba nilitafakari maana zake kwa maisha yangu, pia nilitafsiri kupitia mfululizo wa vile nilivyoijua tabia yake, mambo anayopendelea na kutopendelea, mambo aliyokuwa amenena na kutenda tangu nikutane naye hadi sasa, jinsi alivyohusiana na wazazi na ndugu zake, na mengineyo. Daima nilihusianisha maneno yake ya moja kwa moja na mambo niliyofahamu kumhusu kutoka katika uzoefu wa zamani.

Maswali ya Tafakuri:

1. Jadili kisa mafunzo kilichopita na jumuiya yako ya kujisomea juu ya umuhimu wa kufahamu kumhusu mtu ili kuelewa kwa usahihi maneno yao.
2. Tathmini kina cha uelewa wako kuhusu waandishi wa Agano Jipya?
3. Unawezaje kuwatathmini washirika wa kanisa lake kuhusiana na uelewa wao wa waandishi wa Agano Jipya?

Mazoezi ya Vitendo

* Katika jumuiya yako ya kujisomea, orodhesha vitabu vya Agano Jipya na waandishi wake wanadamu. Kisha, bila kurejea kwenye vitabu vya ufafanuzi ama vyanzo vingine, andika chochote unachofahamu kuhusu waandishi hawa.
* Vitabu vya Ufafanuzi wa vitabu vya Biblia mara nyingi vina kipengele juu ya mwandishi na kusudi lake la kuandika. Unaposoma kitabu cha Agano Jipya, jenga tabia ya kusoma kwanza juu ya mwandishi na kusudi lake la kuandika. Ikiwa hauna kitabu cha ufafanuzi, lakini una huduma ya mtandao wa intaneti, mara nyingi unaweza kupata vitabu vya ufafanuzi mtandaoni bure. Chukua maelezo haya bila mkazo na uyapime dhidi ya kile unachokisoma katika kifungu chenyewe (vitabu vya ufafanuzi haviko sahihi daima).
* Unaposoma kitabu cha Agano Jipya, fanya hivyo katika mwangaza wa unachofahamu kumhusu mwandishi.